SKRIFTLIG FORESPØRGSEL E-3360/01

af Michael Cashman (PSE) til Kommissionen

(5. december 2001)

Om: Bekæmpelse af korruption

Kan Kommissionen redegøre for, hvad der på europæisk plan gøres for at bekæmpe korruption? Har Kommissionen en altomfattende strategi med henblik på at bekæmpe korruption? I benægtende fald, kan den forklare, om den eventuelt har nogen planer om at igangsætte en strategi?

Svar afgivet på Kommissionens vegne af António Vitorino

(13. februar 2002)

1. I overensstemmelse med artikel 29 i traktaten om Den Europæiske Union og i fortsættelse af henstilling nr. 6 i handlingsplanen af 28. april 1997 om bekæmpelse af organiseret kriminalitet og henstilling nr. 7 i EU-strategien for begyndelsen af det nye årtusind af 27. marts 2000 om forebyggelse og bekæmpelse af organiseret kriminalitet og som det blev afspejlet i Kommissionens resultattavle vedrørende

fremskridt hen imod oprettelsen af et område med frihed, sikkerhed og retfærdighed i EU, er det EU's målsætning at forebygge og bekæmpe korruption gennem et tættere samarbejde mellem politi, toldmyndigheder og retsvæsen og en indbyrdes tilnærmelse af de strafferetlige bestemmelser i de nationale love samt gennem udvikling af en overordnet, tværfaglig EU-politik på tværs af søjlerne vedrørende bekæmpelse af korruption, idet der skal tages hensyn til det arbejde, der udføres af andre internationale organisationer (f.eks. De Forenede Nationer (FN), Organisationen for Økonomisk Samarbejde og Udvikling (OECD) og Europarådet) og relevante ikke-statslige organisationer.

2. Kommissionen forsikrer det ærede medlem om, at den gør sit bedste for at bidrage til dette mål og anvender sin indflydelse i alle internationale fora, hvor den er repræsenteret, til at fordømme, bekæmpe og forebygge alle former for korruption.

3. Kommissionen er mere specifikt besluttet på at bekæmpe korruptionen ud fra fire hovedvinkler:

a) Den vil føre en politik, der indebærer, at ingen former for passiv korruption internt accepteres (dvs. i EU-institutionerne), og sager, hvor eksterne personer på ulovlig vis har forsøgt at opnå fællesskabsmidler ved hjælp af aktiv korruption, vil blive undersøgt til bunds af Det Europæiske Kontor til Bekæmpelse af Svig (OLAF), således at der sikres fuld åbenhed og alle retlige tomrum fjernes. Kommissionen opridsede i sin meddelelse af 28. juni 2000 om beskyttelse af Fællesskabernes finansielle interesser og bekæmpelse af svig(1), der blev stadfæstet af Rådet og Europa-Parlamentet, nærmere en interinstitutionel strategi for forebyggelse og bekæmpelse af korruption, navnlig på grundlag af en samarbejdskultur på alle niveauer og uafhængige administrative undersøgelser, der udføres af OLAF.

b) En indbyrdes tilnærmelse af de strafferetlige bestemmelser i medlemsstaterne, ved at disse enes om fælles definitioner af, hvad der udgør strafferetlige overtrædelser, og af sanktionerne og sikrer en hensigtsmæssig håndhævelse i tilfælde af national eller grænseoverskridende korruption ved hjælp af fire strafferetlige instrumenter (henvisninger og nærmere oplysninger om ratificering er sendt direkte til det ærede medlem og Europa-Parlamentets sekretariat). Med hensyn til den strafferetlige beskyttelse af Fællesskabets finansielle interesser vedtog Kommissionen den 23. maj 2001 et forslag til Europa-Parlamentets og Rådets direktiv, der indeholder en fælles definition af aktiv og passiv korruption på dette område. Europa-Parlamentet har allerede godkendt forslaget under førstebehandlingen den 29. november 2001. Kommissionen undersøger desuden muligheden for at fremsætte et forslag til Europa-Parlamentet og Rådet om at omdanne den fælles aktion af 22. december 1998 vedrørende strafbarhed af bestikkelse i den private sektor til en rammeafgørelse.

c) Udvikling af en bred politik til bekæmpelse af korruption, der ikke kun er baseret på strafferetlige bestemmelser, men også en overordnet strategi, der går på tværs af en række områder inden for forebyggelse af kriminalitet (foranstaltninger vedrørende den offentlige forvaltning og retsvæsenet, finansiel forvaltning, bestemmelser om finansiering af politiske partier, bestemmelser om deltagelse i procedurerne i forbindelse med offentlige indkøb, forbindelserne mellem den offentlige og den private sektor, styrkelse af den rolle, de nationale organer, der bekæmper korruption, spiller, udvikling af innovative midler til indsamling af beviser, fratrækning af bestikkelse, bogførings- og revisionsstandarder, blacklistning/udelukkelse af økonomiske aktører, et europæisk charter for bestemte udsatte erhverv samt ekstern hjælp og bistand). De fleste af disse emner blev behandlet i Kommissionens meddelelse til Rådet og Europa-Parlamentet i 1997, der vil blive ajourført i første halvdel af 2002.

d) De første skridt hen imod en integrering af EU's strategi til bekæmpelse af korruption i EU's politik for eksterne relationer er blevet taget ved at fremme standarder for god regeringsførelse herunder bekæmpelse af korruption inden for rammerne af EU's udviklingsaktiviteter, således som disse er defineret af Rådet og Kommissionen. Cotonou-aftalen, der blev indgået med AVS-landene, indeholder en særlig procedure for behandling af alvorlige korruptionssager. Gennemførelsen heraf bygger på vejledningen vedrørende indkøb i forbindelse med Kommissionens projekter vedrørende ekstern bistand, der blev vedtaget ved Kommissionens beslutning af 10. november 1999, og hvori artikel 8 specifikt vedrører korruptionssager.

5. I 2000 besluttede FN's generalforsamling at begynde at udvikle et internationalt retligt instrument til bekæmpelse af korruption. En mellemstatslig, åben ekspertgruppe har udarbejdet et udkast

til forhandlingsmandat for et ad hoc-udvalg, der begynder at arbejde i januar 2002. Den 29. november 2001 vedtog EU en fælles holdning på grundlag af artikel 34, stk. 2, litra a), i traktaten om Den Europæiske Union. Kommissionens tjenestegrene har i væsentlig grad bidraget til den fælles holdning og er på nuværende tidspunkt ved at udarbejde en henstilling til Rådet med henblik på at bemyndige Kommissionen til at deltage i de dele af forhandlingerne, der falder ind under Fællesskabets beføjelser.

6. På Kommissionens initiativ blev EU's forum til forebyggelse af organiseret kriminalitet lanceret. Korruption er et af de prioriterede områder, forummets deltagere har indkredset, når det drejer sig om at opbygge strategiske partnerskaber mellem nøgleaktører i den offentlige og den private sektor, som fremmer forebyggelsen af kriminalitet.

7. Endelig har Kommissionen under Falcone-programmet samfinansieret et projekt i 2000/2001 ved universitetet i Gent med titlen The organisation of the fight against corruption in the Member States and candidate countries of the EU, der mundede ud i den første sammenlignende oversigt over de nationale politikker til bekæmpelse af korruption i de nuværende og fremtidige EU-lande.

(1) KOM(2000) 358 endelig udg.